Transitorowers skiet polisieman (41) dood | Netwerk24
Deur Cara-Lee Dorfling 21 Oktober 2020 14:07
Sers. Mzoxolo Gxothani (41) van die polisie se taktiese reaksie-eenheid in Oos-Londen is Maandag dood nadat lede van die eenheid omstreeks 19:30 in die Dangwana-gebied buite Port St. Johns op die rooftog afgekom het.
Volgens brig. Tembinkosi Kinana, provinsiale polisiewoordvoerder, word beweer twee geldwaens is deur voertuie tot stilstand gedwing waarna plofstof gebruik is om toegang tot die een te verkry.
Die aanvallers het volgens 'n betroubare bron vier pistole by die veiligheidswagte gebuit voordat hulle die kluise begin oopmaak en geld gevat het.
Sers. Mzoxolo Gxothani (41) van die polisie se taktiese reaksie-eenheid in Oos-Londen is deur transitorowers doodgeskiet. Foto: Verskaf
Hulle is deur die polisielede op die toneel betrap en het in 'n Toyota Hilux- en Ford Ranger-bakkie gevlug.
Die polisie het hulle agternagesit totdat een van die voertuie in Mhlakulo naby Tsolo tot stilstand gekom het.
Hier het 'n oor-en-weer-skietery tussen die polisie en rowers ontstaan. Gxothani is in sy bolyf raakgeskiet en op die toneel dood.
Kinana sê die jaagtog is voortgesit waarna die rowers in die Nqadu-woud verdwyn het. 'n Onbekende bedrag kontant is gesteel.
Genl. Khehla Sitole, nasionale polisiekommissaris, het opdrag gegee vir die nodige ondersteuning van die polisie se kant af aan Gxothani se familie, terwyl die polisie se 72-uur-aktiveringsplan in werking gestel is om die transitorowers aan te keer.
"Dit is altyd hartseer om te verneem van 'n polisiebeampte se dood aan die hand van genadelose misdadigers. Die polisie in die provinsie het my verseker hulle sal nie rus totdat die moordenaars vasgetrek is nie," sê Sitole in 'n verklaring.
Lt.genl. Liziwe Ntshinga, Oos-Kaapse polisiekommissaris, het ook haar medelye met Gxothani se familie betuig en die gemeenskap gevra om hul samewerking aan die polisie te gee in hul ondersoek na die moord en rooftog.